Charlotte Dyremose (KF), 2005-01-13:
I Det Konservative Folkeparti er vi naturligvis altid meget interesserede i at diskutere, hvordan vi sikrer, at lovgivningen overholdes i de forskellige led i det offentlige system.
Vi har jo altid en overvejelse af balancen imellem det kommunale selvstyre og så den ensartethed, som nogle borgere også forventer sig.
Der er naturligvis fordele ved begge dele.
Der er fordele ved, at hver kommune individuelt kan tilpasse et serviceniveau og lave en tilpasning af netop den måde, de gør tingene på, så den passer til de mennesker, den befolkningssammensætning, der er i det lokalområde.
Samtidig er der også en fordel ved, at man som borger føler, at man får den samme behandling, som borgeren i nabokommunen.
Derfor har vi naturligvis en overordnet sociallovgivning, som skal overholdes, og så har vi muligheden for, at kommunerne derudover kan lave et individuelt serviceniveau.
De her forskelle kan som sagt virke urimelige, men vi ved også, at hvis man skal hjælpe mennesker lige godt, så skal de ofte ikke behandles ens for at få de samme livsvilkår.
Derfor kan forskellene også være gode.
Vi ved også, at der forekommer – og det vil der altid forekomme – menneskelige fejl, og det er beklageligt, og vi må gøre, hvad vi kan for at rette op på dem.
Men vi ved så desværre også, at der er nogle kommuner, der er mindre tilbøjelige til at gøre arbejdet godt, end andre kommuner, der virkelig gør en stor indsats.
Derfor er det naturligvis også vigtigt, at vi fra statens side sikrer den nødvendige oplysning og viden, at man kender sin ret, og at man kender sine muligheder, og det gælder naturligvis både for sagsbehandleren og for den enkelte borger.
Ministeren var bl.a. inde på nogle af de pjecer, der er lavet, og nogle af de tiltag, der er lavet, for netop at sikre, at den nødvendige oplysning og viden er til stede.
M040S33983504KAJE.FM.FM Page 3425
Monday, February 14, 2005 12:41 PM
Men samtidig skal vi selvfølgelig heller ikke ende i et samfund, hvor alle skal klage for at få ret.
Derfor har det været vigtigt, bl.a. i forbindelse med arbejdet med anbringelsesreformen, at vi får sikret kvaliteten og skærpet kontrollen med sagsbehandlingen, og at vi får sikret og præciseret reglerne, så alle ved, hvad der er de rigtige regler.
Vi diskuterede jo netop, at det var nødvendigt i forbindelse med anbringelsesreformen at skabe nogle bedre sammenhænge mellem de tiltag, der blev lavet for de udsatte børn.
Vi diskuterede, at lovgivningen i mange tilfælde egentlig var god nok, men problemet er bare, at den ikke bliver brugt og udnyttet og fungerer på samme gode måde alle steder.
Fra konservativ side er kommunalreformen noget, vi har arbejdet for i 15 år.
Langt om længe står vi nu over for at kunne samle fagligheden i kommunerne, samle forebyggelse og forskellige andre tiltag et sted, så en myndighed har det overordnede ansvar for borgeren, og så borgeren ikke havner mellem to stole mellem dem, der skal forsøge at blive enige om, hvad der skal gøres, men at det er dem, der er tættest på borgeren, der også kan træffe beslutningerne.
Vi er helt sikre på, at det vil skabe en bedre sammenhæng og sætte borgeren bedre i centrum.
Samtidig ser vi jo også antallet af klager, og vi ser, hvor mange klager borgeren får medhold i, og vi kan se, at det ligger nogenlunde jævnt.
Der har ikke været nogen betydelig udvikling, som hr. Villy Søvndal prøver på at sige.
Det ligger nogenlunde jævnt.
Men det ændrer ikke ved, at vi synes, at det er for mange sager, og at vi naturligvis, hver eneste gang en borger ikke får ret, finder det beklageligt, at det er sket, og overvejer, hvad vi kan gøre ved det.
Derfor er vi heller ikke bange for at gøre os overvejelser om, hvorvidt man måske skulle pålægge kommunerne en betaling for klageomkostningerne i de sager, hvor kommunen ikke får medhold, men hvor altså borgeren får medhold.
På den måde sikrer vi – ikke med en bøde, for så skal kommunen jo bare referere til os her på Christiansborg, det er vi ikke interesserede i, vi er interesserede i at gøre det klart for kommunen – at man er nødt til at tage hensyn til borgeren også der, hvor man kun tænker i økonomi.
Og så var det måske relevant at sige: Jamen hvis I så ikke får taget det nødvendige hensyn til borgeren, så får I en ekstra økonomisk omkostning.
Det er naturligvis et tiltag, som vi sagtens kunne overveje at sætte i kraft, hvis ikke det viser sig, at kommunalreformen hjælper på en lang række af de her klager.